梅尧臣
次韵景彝奉慈庙孟秋摄事二十韵
閟宫初告飨，驾辂已迎秋。
公衮惟时摄，斋庐用尔休。
椒浆兹往奠，鸾驭或来游。
任姒徽音继，邦家故事修。
前期严受誓，侵晓肃传騊。
鸡狗藏深户，蚊蝇响暗沟。
别祠缘相汉，旧礼效宗周。
萧气接庭燎，鼓声通市楼。
乐章分庙奏，牲物用毛柔。
木主升新座，牙盘列庶羞。
叩阶除剑履，宿羽动梧楸。
锡胙人移俎，焚辞漏昼筹。
豆笾将降陛，胥史剧奔牛。
事毕归乌巷，阴余晦彩油。
驱车多叱咤，负担起歌讴。
却直中书省，重瞻十二旒。
词供五更敏，诏吾四方优。
密议存王体，斜封赞禹谋。
勤诚酬异等，润色阐嘉猷。
强拟邺中咏，我思康乐侯。